Krúpa, Juraj, poslanec NR SR (2024-06-20):
No dnes tu síce v parlamente diskutujeme o vládnom zrušení RTVS a jej „transformácii“ na Slovenskú televíziu a rozhlas, ale ruku na srdce. Stojíme tu pred oveľa vážnejším problémom, povedal by som kruciálnym rozhodnutím vládnej garnitúry SMER-u, HLAS-u a SNS. V skutočnosti stojíme pred odštartovaním procesu definitívneho pochovávania nielen tejto verejnoprávnej inštitúcie, rozhlasu a televízie, ale aj pred ovládnutím mainstreamových a mienkotvorných médií na Slovensku na spôsob „Viktátora“ Orbána v susednom Maďarsku, ktoré bude po ňom nasledovať. Áno, zoštátnenie verejnoprávnej RTVS, o čom úplne otvorene a bez akýchkoľvek škrupúľ hovorí aj predseda SNS Andrej Danko, je jedným z pilierov už predvolebne zamýšľaného deštruovania demokracie na Slovensku politickou a v tomto vládnom triu vopred dohodnutom zámernou likvidáciou jednej z oporných nôh každej demokracie, slobodou médií a ich kontrolnej funkcie moci. Je zbytočné sa zastieracím manévrom tohto vášho principiálneho... sa zastierať vaším manévrom tohto vášho principiálneho úmyslu. Považujem to za neproduktívne, za strácanie času oponovať vašej falošnej argumentácii a zdôvodňovania tohto maskovaného úmyslu koaličnej autokracie. Neberiem vážne ani výčitky vašich kvázi mediálnych expertov, že začiatkom zoštátnenia RTVS bol vlastne návrh SaS na zrušenie koncesionárskych poplatkov a vy len pokračujete v začatom procese. Je to naozaj donebavolajúca, falošná interpretácia adresovaná vašim voličom. Keby to totiž mala byť pravda, tak nielen SaS, ale i strany predošlej koalície by neboli nechali v relatívnom pokoji dovládnuť do konca svojho mandátu vášho, opakujem, vášho nominanta, ktorý zrušeniu koncesionárskych poplatkov predchádzal, čiže Jaroslava Rezníka. Vlások na hlave sa mu neskrivil a nikto z nás – na rozdiel od vás – sa mu nevyhrážal ako Danko politickou defenestráciou. Ak by sme totiž boli mali v úmysle násilne ovládnuť RTVS, tak ako sa to deje po vašom nástupe, boli by sme ho mocensky sťali podobne nezmyselným návrhom zákona o STVR, akým sa zapodievame vo vašej réžii teraz. A dôvody, ktorými šermujete na obhajobu svojich neakceptovateľných mocenských krokov, by sme si tiež mohli vymyslieť rovnako ako vy. Od údajnej názorovej nevyváženosti, pretože sa na obrazovkách alebo pred mikrofónmi nedostáva priestor takým rešpektovaným názorom, akými sú Machalovské bludy o plochej Zemi, alebo výčitky typu, že vám vaši voliči adresovali nespočetné množstvo kritických pripomienok k údajnej jednostrannej interpretácii faktov a udalostí zo strany RTVS, ale do vecnej a dôveryhodnej diskusie ich predostierate bez akýchkoľvek podkladov alebo verifikovaných dát. Keby len to. Zámerne ale ignorujete tie, ktoré sú k dispozícii a odborne podopreté. Že RTVS patrí roky k najdôveryhodnejším mediálnym inštitúciám porážajúcim v rebríčkoch notoricky aj sledovanejšie komerčné televízie a rozhlasy. Týmto účelovým skresľovaním nielenže mätiete verejnosť a deformujete realitu, ale vhod vám padnú aj ďalšie dezinformácie o RTVS, že míňa a údajne kanalizuje prostriedky zo štátneho rozpočtu do privilegovaného externého prostredia prisatého na manažment, ale bez akéhokoľvek dôkazu. Nepočul som totiž ani jediný, ktorým by ste tieto svoje často opakované tvrdenia podopreli tak, aby obstáli pred verejnosťou i pred zákonom. O tom, že ignorujete akékoľvek úspešné koprodukcie RTVS, ktoré získavajú medzinárodné ocenenia, radšej pomlčím. Keby totiž manažment RTVS pracoval s takými prostriedkami, akými disponuje jej partnerská Česká televízia a Český rozhlas, tak potom by bolo aj spravodajstvo, publicistika, ale i pôvodná tvorba s akvizíciami oveľa úspešnejšia a zrejme aj na ich úrovni. Manažmentu vyčítate, že roky necháva chátrať zdevastovanú výškovú budovu, bez osobitne vládou vyčlenených prostriedkov zo štátneho rozpočtu s ňou totiž ani ten najzázračnejší, ani váš manažment rovnako nič neurobí, pretože jej využitie je iba v rukách vlády a štátu. Čo s ňou má Machaj so zdecimovaným rozpočtom robiť, keď je vystlaná zdraviu nebezpečným azbestom? Summa summarum, všetky tieto vaše výhrady voči fungovaniu sú umelo a falošne podsúvané verejnosti len preto, že si RTVS potrebujete politicky skrotiť a domestifikovať. Slúžia iba na maskovanie vášho skutočného konečného riešenia vám nepriateľského manažmentu, ktorý vám stojí v ceste k absolutizácii politickej moci. Veď predsa musel by byť v tom čert, aby sme to, čo dosiahol Orbán, nedocielili aj my, takto si to hovoríte. Vzťah politikov s médiami nie je ani v iných demokraciách vždy ideálny. Aj v nich sa dostávajú do tvrdých konfrontácií, ale napriek tomu ich politická moc kvôli nepísaným, ale dodržiavaným pravidlám akceptuje a nejde im priamo a všetkými prostriedkami po krku. Ale tu sme na malom, svojbytnom, suverénnom Slovensku, v ktorom sa vidíme v Orbánovi, Putinovi či Alijevovi. Robert Fico, urazený demokratickou svojbytnosťou médií, už dlhší čas odmieta chodiť do diskusií a prijať podmienky všeobecne uznanej demokratickej konfrontácie. Ale len preto, že on osobne sa nerád názorovo skonfrontuje s oponentmi a v posledných rokoch za ne považuje aj moderátorov, redaktorov, ktorí mu kladú prirodzene aj nepríjemné otázky, tak ich ostrakizuje. Zvlášť po smrti novinára Jána Kuciaka, ktoré ho po masívnych protestoch námestí vyhnali z premiérskeho kresla, pestuje v sebe pocit neoprávnenej krivdy a uchyľuje sa k ich odmietaniu až po vytváranie nepriateľského vzťahu k nim. Podsúva verejnosti, akoby médiá a novinári boli príčinou jeho politických neúspechov, zlyhaní a krívd, akoby pravým dôvodom tohto osobného nepriateľstva ani nebol predovšetkým agresívny, konfrontačný a manipulačný spôsob vládnutia. Ale nielen predseda SMER-u Fico, ale aj jeho spojenci, ako je Blaha, Danko, najnovšie aj minister vnútra Šutaj Eštok, začali v posledných rokoch uprednostňovať komunikáciu cez sociálne siete, na dezinfoweboch a médiách, v ktorých im nikto neoponuje, nikto ich netlačí k odpovediam na problematické otázky, kde si sami určujú témy, o ktorých chcú komunikovať, kde nikto od vás nepožaduje odpovede, kde nie je mysliteľná akákoľvek konfrontácia s realitou, nedajbože s odbornými či odlišnými názormi. Robert Fico je projektom, o ktorom tu dnes diskutujeme, ale hovorcami tohto naplánovaného generálneho útoku na verejnoprávne a kritické médiá sa stala koaličná SNS a jej nominanti na ministerstve kultúry. Keďže pani ministerka by túto demolačnú úlohu mentálne nezvládla, koncipovania a presadzovania sa samotných legislatívnych procesov sa ujali ľudia pod tandemom MM, čiže Michelko a Machala. Povymetali všetky možné legislatívne prístupy k verejnoprávnym médiám v členských krajinách EÚ s kamuflážnym predsavzatím povyberať si z nich to, čo by sa dalo do ich zámeru ovládnuť ich napasovať. Predložili nám na schvaľovanie tento, prepytujem, mocenský paškvil ovládnutia RTVS, tváriaci sa, že ide o, v princípe iba o neškodné premaľovanie firemného štítu verejnoprávneho rozhlasu a televízie, ba dokonca ešte ide o návrat k skutočnej verejnoprávnosti, ale podľa manuálu zamýšľanej totálnej podriadenosti svojim mocenským chúťkam. Ale do ovzdušia údajnej bežnej transformácie RTVS, na ktorú vraj získali oprávnenia a mandát z parlamentných volieb, vystriekali dezodorantmi ušľachtilých úmyslov toľko neznesiteľného smradu, že spred televízorov a rádií sa ľudia utiekajú radšej pred ich neznesiteľným odorom na čerstvý vzduch protestných zhromaždení. Áno, ľudia sa budú búriť, pán Fico, pán Danko i pán Michelko, lebo sa za každú cenu i za cenu postihu zo SR, postihu SR z Európskej únie chystáte vykonať prvý krok k ovládnutiu mediálneho priestoru po vzore Orbána. 	So všetkým mocenským odhodlaním idete podrezať verejnoprávnu RTVS, pokiaľ možno za čo najmenšieho kvikotu obetí, ale aj nás, jej divákov a poslucháčov. Najradšej by ste tú zakáľačku verejnoprávnosti spravili tak utlmene, aby to nezaregistrovala ani len tá Európska únia. No ale to nepôjde, to sa nedá a vy to dobre viete. Neujde to pozornosti ani dožívajúcej, ani novej Európskej komisie. Uvedomujete si, že váš vládny zákon si nemôže dovoliť ísť priamo proti európskym normám, pretože by nás mohol stihnúť trest a nie od zlého Bruselu, ako teraz verejnoprávnosti podkladáte, ale kvôli nášmu nedodržiavaniu spoločne prijatých pravidiel. Vy sami dobre viete, že Európsky parlament prijímal takzvaný Európsky akt o slobode médií, ktorý má v členských krajinách chrániť pluralitu a nezávislosť mediálneho prostredia. Preto ste sa poponáhľali z navrhovaného zákona radšej vynechať pôvodne zamýšľané ustanovenie, ktoré by vám umožňovalo odvolať nepohodlného riaditeľa bez zdôvodnenia a jasne vymedzených kritérií. Cúvli ste preventívne z úvah zakomponovať do zákona o STVR svojvôľu odvolať riaditeľa verejnoprávneho telerozhlasu bez udania dôvodu a potom to vykladali verejnosti ako svoju ochotu prijímať kompromisy. Vládna garnitúra si prijímanie tohto mocenského privatizačného zákona načasovala, samozrejme, pred eurovoľbami v nádeji, že sa v Európskom parlamente posilnia strany krajného extrému, pre ktoré je sloboda médií, i tých verejnoprávnych či mienkotvorných, skôr diskvalifikačným a cudzorodým prvkom a nie ako pre demokraciu životne potrebným kyslíkom, ale racionálne si uvedomuje, že Európsky akt o slobode médií bude musieť v stanovenej lehote tejto najnovšej mediálnej normy prevziať do vlastného práva. Preto sa s prijímaním zákona o STVR tak ponáhľa, aby stihla Machajovo odvolanie a faktickú normalizáciu verejnoprávnej televízie s prerábkou na vládnu. Robert Fico a spol. sa teda rozhodli, že víťazstvo v parlamentných voľbách, ktoré vydávajú za vyvlastnenie všetkej dostupnej moci v štáte, tentoraz dokonajú. Lebo najradšej by vládli, keď nie nafurt, tak aspoň nadlho. Ficovi i Dankovi, ešte celkom nevedno, či nie ani Pellegrinimu, či sa zapáčil vlastnícky a úslužný model verejnoprávnosti, ale i podviazania mienkotvornosti médií na spôsob Viktora Orbána. V Maďarsku už zostali nažive iba drobné ostrovčeky nezávislosti médií. Všetko ostatné vrátane mimovládnych organizácií zväčša ľahlo popolom, sťaté ohnivým mečom Orbánom kontrolovanej polodemokracie. Ovládnutie médií umožňuje totiž nekontrolovateľné a trvalo udržateľné vládnutie a po tom poškuľujú tí, čo sú vlastne autormi tejto duchom antidemokratickej normy. Pokoj, po ktorom volá táto koalícia, je iba tichým súhlasom mocensky povoleného odstrelu strážnych psov demokracie, kritických a mienkotvorných novinárov, médií vrátane ikony verejnoprávneho rozhlasu a televízie. O toto – o nástup autokracie ich umlčaním – tu u nás na Slovensku i v Národnej rade v týchto chvíľach, vážené poslankyne a vážení poslanci, v skutočnosti ide. Preto sme povinní sa všemožne k tejto násilnej i mocenskej premene RTVS na Ficovu a Dankovu vládnu hlasnú trúbu postaviť zoči-voči aj za cenu verejnej konfrontácie na námestiach i za podpory verejnosti. Pretože všetkým nám slobodu médií a verejnosti zvlášť kradnete a privlastňujete si ju proti našej väčšinovej vôli a to len kvôli zištným mocenským profitom tejto nastupujúcej autokracie. Ďakujem veľmi pekne.